जॉन मूरे पुलित्जर पुरस्कार विजेता फोटोग्राफर हैं और कई सालों से अमेरिका-मैक्सिको बॉर्डर से गुजरने वाले प्रवासियों-शरणार्थियों की तस्वीरें खींच रहे हैं. बच्चों से जुड़ी इस त्रासदी का आइकन बन गई इस तस्वीर के बारे में बताते हुए वे कहते हैं कि 20-25 महिलाओं के इस झुंड में उन्होंने इस बच्ची को देखा जो अपनी मां से चिपकी हुई थी और उसकी गोद से बिलकुल भी उतरना नहीं चाहती थी. मूरे बताते हैं कि महिला से थोड़ी बातचीत करने पर पता चला कि वह होंडुरास आई थी और करीब एक महीने से लगातार यात्रा कर रही थी.